**STATUTTER FOR**

NIRs forskningsstipend

For å fremme foreningens målsetninger, lyser NIR ut et forskningsstipend.

**§ 1**

**Søkere**

Søkere til stipendet må oppfylle ett av følgende kriterier:

1. Student ved et norsk universitet, som skal skrive masteravhandling innenfor området for det industrielle rettsvern (patentrett, varemerkerett, designrett) eller tilgrensende rettsområder.

2. Student fra et norsk universitet, som skal ta en mastergrad ved et utenlandsk universitet innenfor området for det industrielle rettsvern eller tilgrensende rettsområder.

3. PhD-student ved et norsk universitet, som skriver PhD-avhandling innenfor området for det industrielle rettsvern eller tilgrensende rettsområder, og som trenger finansieringsstøtte til opphold ved et utenlandsk universitet.

§ 2

**Om stipendet**

Årsmøtet i NIR fastsetter hvert år et maksimalt samlet beløp som kan tildeles i stipender. Beløpet fordeles med en halvpart på våren og en halvpart på høsten.

Komitéen fastsetter søknadsfrist ved utlysning av stipendet.

§ 3

**Søknaden**

Søknaden sendes til: Norsk Forening for Industriell Rettsbeskyttelse ved den som styret utpeker.

Søknaden skal inneholde en redegjørelse for mastergradsprogrammet, masteravhandlingsprosjektet eller forskningsprosjektet for en PhD-student. Redegjørelsen skal ikke overstige to sider (A4).

Den som søker om støtte til mastergrad ved utenlandsk lærested eller studieopphold for stipendiat ved utenlandsk lærested, skal vedlegge bekreftelse på oppholdet fra det utenlandske lærestedet.

Studenter som skal skrive mastergrad i Norge, skal angi prosjekttittel og navn på veileder.

§ 4

**Utvalgskriterier, vurdering og utvelgelse av stipendmottaker**

Søknader vil bli behandlet av en komité som blir utpekt av styret i NIR.

Hvis det er flere søkere, velger komitéen ut den beste søknaden basert på søkerens faglige meritter og relevansen av prosjektet. Dersom flere søknader anses som like gode, kan komitéen fordele stipendet på flere søkere.

Dersom komitéen anser at ingen av søknadene holder et tilstrekkelig høyt faglig nivå eller at ingen av søknadene er tilstrekkelig relevante, kan komitéen bestemme at det ikke deles ut stipend.

Komitéen kunngjør stipendmottakere senest én måned etter søknadsfristen.

§ 5

**Forpliktelser for stipendmottaker**

Mottaker av stipendet kan bli bedt om å holde et foredrag i NIRs medlemsmøte, «Waterhole», basert på forskningen som er utført i stipendperioden.

Siste endringer vedtatt i NIRs årsmøte den 20. april 2021.